Direktiva Komisije

z dne 12. junija 1974

o prilagoditvi Direktive Sveta z dne 26. julija 1971 o približevanju zakonodaje držav članic, ki se nanaša na plinomere, tehničnemu napredku

(74/331/EGS)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta št. 71/316/EGS [1] z dne 26. julija 1971 o približevanju zakonodaje držav članic, ki se nanaša na skupne določbe za merilne instrumente in metode meroslovnega nadzora, spremenjene z aktom, priloženim Pogodbi [2], v zvezi s pristopom novih držav članic k Evropski gospodarski skupnosti in k Evropski skupnosti za jedrsko energijo, podpisanim v Bruslju dne 22. januarja 1972, ter zlasti člena 17, 18 in 19 Direktive,

ob upoštevanju Direktive Sveta št. 71/318/EGS [3] z dne 26. julija 1971 o približevanju zakonodaje držav članic, ki se nanašajo na plinomere,

ker mora preskusni element plinomera, upoštevaje tehnični razvoj na tem področju, omogočati fotoelektrično odčitavanje števila vrtljajev, ki jih opravi ta element;

ker se lahko metoda izvajanja prve overitve EGS plinomerov, ki jo je predlagalo Združeno kraljestvo, šteje za podobno tisti, ki je bila predpisana z Direktivo Sveta št. 71/318/EGS, če se ta metoda izvaja pri mejnem pretoku 0,3 Qmin in z največjim dopustnim pogreškom 10 %, ob ustreznem upoštevanju tehničnega napredka in po potrebi ustrezni dopolnitvi direktive;

ker so ostale dopolnitve narejene po navodilih iz zgoraj omenjenega akta;

ker so ukrepi iz te direktive v skladu z mnenjem Odbora za prilagajanje direktiv tehničnemu napredku, ki predvideva odstranitev tehničnih ovir pri trgovanju z merilnimi instrumenti,

SPREJELA NASLEDNJO DIREKTIVO:

Člen 1

V Prilogi k Direktivi Sveta št. 71/318/EGS z dne 26. julija 1971 se besedilo točke 5.2.4 poglavja I.B, točk 4.3, 7.2.6 in 8.1. poglavja II ter preglednica pod točko 2.1 in točka 7.1 (b) poglavja III dopolni z besedilom, navedenim v prilogi k tej direktivi.

Člen 2

1. Države članice sprejmejo zakone in druge predpise, potrebne za uskladitev s to direktivo, v dvanajstih mesecih od njene notifikacije. O tem takoj obvestijo Komisijo.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva je naslovljena na države članice.

V Bruslju, 12. junija 1974

Za komisijo

Predsednik

François-Xavier Ortoli

[1] UL L 202, 6.9.1971, str. 1.

[2] UL L 73, 27.3.1972, str. 14.

[3] UL L 202, 6.9.1971, str. 21.

--------------------------------------------------

PRILOGA

1. "Kazalec oziroma referenčna oznaka mora biti dovolj tanka, da omogoča zanesljivo in lahko razbiranje.

Preskusni element lahko ima referenčno oznako, ki jo je mogoče odstraniti, in ki je lahko zadostne velikosti, da omogoča fotoelektrično skeniranje. Referenčna oznaka ne sme zakrivati graduacije; po potrebi lahko zamenja številko 0. Ne sme pa posegati v točnost razbiranja."

2. Za preglednico v odstavku 4.3 v poglavju II Priloge se vstavi naslednje besedilo: "Prostornina merjenega zraka se lahko zamenja s prostornino, ki približno ustreza celemu številu vrtljajev preskusnega elementa."

3. "7.2.6 Po preskusu vzdržljivosti morajo plinomeri (razen največ enega, če se preskusi izvajajo na najmanj treh plinomerih) izpolnjevati naslednje zahteve:

(a) razlika med največjim in najmanjšim pogreškom v celotnem območju pretokov kot funkcija pretoka Q pri posameznem plinomeru ne sme presegati vrednosti 4 %;

(b) vrednosti pogreška se ne smejo več kot za 1,5 % razlikovati od ustreznih prvotnih vrednosti;

Za pretok Qmin velja tak pogrešek samo za variiranje v negativni smeri;

(c) mehanski padec tlaka se ne sme povečati za več kot 20 N/m2 (0,2 mbar)."

4. "8.1 Preskusi točnosti

Šteje se, da plinomer izpolnjuje zahteve glede največjih dopustnih pogreškov, če so te zahteve izpolnjene pri naslednjih pretokih:

(a) pri pretoku Qmin;

(b) pri pretoku 1/5 Qmax;

(c) pri pretoku Qmax;

Če se pregled izvaja pod drugačnimi pogoji, morajo biti jamstva najmanj enaka tistim, ki jih dobimo z zgoraj omenjenimi preskusi."

5. Preglednica pod točko 2.1 v poglavju III se nadomesti z naslednjo preglednico:

G | Qmax m3/h | Območje zmogljivosti |

majhno | srednje | veliko |

Qmin m3/h | Qmin m3/h | Qmin m3/h |

25 | 40 | 8 | 4 | 2 |

40 | 65 | 13 | 6 | 3 |

65 | 100 | 20 | 10 | 5 |

100 | 160 | 32 | 16 | 8 |

160 | 250 | 50 | 25 | 13 |

250 | 400 | 80 | 40 | 20 |

400 | 650 | 130 | 65 | 32 |

650 | 1000 | 200 | 100 | 50 |

1000 | 1600 | 320 | 160 | 80 |

6. "(b) za turbinske plinomere:

Qmin - 1,5 Qmin - 2,5 Qmin - 0,25 Qmax - 0,5 Qmax in Qmax."

--------------------------------------------------